প্রধানমন্ত্রীরদপ্তর
গুজরাট পঞ্চায়েত মহাসম্মেলন উপলক্ষে আয়োজিত অনুষ্ঠানে প্রধানমন্ত্রীর ভাষণ
নয়াদিল্লি, ১১ জুলাই, ২০২২
মঞ্চে উপস্থিত গুজরাটের জনপ্রিয় মুখ্যমন্ত্রী শ্রী ভূপেন্দ্রভাই প্যাটেল, পঞ্চায়েত মন্ত্রী শ্রী ব্রিজেশজী, সংসদে আমার সহকর্মী এবং গুজরাট ভারতীয় জনতা পার্টির সভাপতি শ্রী সি আর পাটিলজী, সংসদে আমার অন্যান্য সহকর্মী শ্রী হাসমুখভাই, শ্রী নরহরিভাই, শ্রী কিরিটভাই, পঞ্চায়েত পরিষদের অধ্যক্ষা ভগিনী নয়নাজী এবং বিপুল সংখ্যায় আগত গণতন্ত্রের শিখর শক্তিশালী করে তোলা আমার প্রিয় গ্রামসভার সদস্য, গ্রাম পঞ্চায়েত প্রধান ও পঞ্চায়েত রাজ ব্যবস্থার সকল প্রতিনিধি বন্ধু ও বোনেরা,
সবার আগে আপনাদের সকলকে সাদর নমস্কার। আজ এখানে পঞ্চায়েত থেকে শুরু করে সংসদ পর্যন্ত সমস্ত স্তরের প্রতিনিধিদের সঙ্গে দর্শন করার সৌভাগ্য আমার হয়েছে, এজন্য আমি গুজরাট সরকারের কাছে কৃতজ্ঞ। এই ভূমি বাপুর ভূমি, সর্দার বল্লভভাই প্যাটেলের ভূমি। আর, বাপু সর্বদাই গ্রামীণ বিকাশের কথা, আত্মনির্ভর, শক্তিশালী এবং সমর্থ গ্রামের স্বপ্ন দেখে গেছেন। সেজন্য এখন স্বাধীনতার অমৃতকালে আমরা যে স্বাধীনতাঁর অমৃত মহোৎসব পালন করছি, সেই সময় পূজনীয় বাপুর স্বপ্নগুলি বাস্তবায়িত করার দায়বদ্ধতা আমাদের উপর বর্তায়। আমাদের স্বাধীনতা সংগ্রামীরা যেসব স্বপ্ন দেখেছিলেন, সেগুলি বাস্তবায়িত করতে তাঁরা নিজেদের জীবন ও যৌবন উৎসর্গ করেছেন – আমরা যেন তাঁদের সেই স্বপ্নগুলিকে বাস্তবায়িত করি। পূজনীয় বাপু গ্রামীণ বিকাশের জন্য যে স্বপ্নগুলি দেখেছিলেন, তার অন্যতম হ’ল – গ্রামশক্তির মধ্যেই গণতন্ত্রের শক্তি। আর এজন্য যাঁরা গণতন্ত্রে বিশ্বাস করেন, তাঁদের সকলকেই সমর্পিত মনোভাব নিয়ে সমগ্র গ্রামীণ ব্যবস্থাকে সামর্থ্যবান করে তোলার চেষ্টা করতে হবে। এটা তাঁদের কর্তব্য। গ্রাম স্বরাজের স্বপ্ন বাস্তবায়নের জন্য পঞ্চায়েতি রাজ ব্যবস্থা একটি গুরুত্বপূর্ণ ব্যবস্থা। আর সেটিকে সঞ্জীবিত করে তুলতে, আপনাদের মতো সমস্ত জনপ্রতিনিধিরাই সঠিক পথ দেখাবেন পরিবর্তন আনার নিয়মিত প্রচেষ্টা ও গতি প্রদানের দায়িত্ব পালন করবেন। আমার দৃঢ় বিশ্বাস, আপনারা সবাই পূজনীয় বাপুর স্বপ্নগুলি বাস্তবায়নের মাধ্যমে গুজরাটের পঞ্চায়েতি ব্যবস্থা ও গ্রামীণ জীবনে প্রেরণার উৎস হয়ে উঠবেন।
আপনারা সবাই কেমন আছেন?
সবার আগে আমি গ্রামের ভাই-বোনদের শুভেচ্ছা জানাতে চাই। বিশ্বের নানা প্রান্ত থেকে এত বড় করোনা হামলা সমগ্র মানবতাকে দু’বছর ধরে দুশ্চিন্তায় সন্ত্রস্থ করে রেখেছিল। কিন্তু, সেই করোনাই ভারতের গ্রামে পৌঁছে হাঁপিয়ে পড়েছে। কারণ, শুরু থেকেই ভারতের গ্রামের মানুষরা করোনা প্রতিরোধে যে সচেতনতা দেখিয়েছেন, প্রয়োজন অনুসারে শারীরিক দূরত্ব বজায় রেখেছেন, গ্রামের বাইরে থেকে আসা মানুষদের গ্রামের বাইরে রেখেছেন, স্কুল বাড়িতে কিছুদিন থাকতে দিয়ে সবরকম পরীক্ষা-নিরীক্ষা করিয়ে তবেই গ্রামে আসতে দিয়েছেন। এভাবেই তাঁরা গুজরাটের গ্রামগুলিতে করোনাকে ঢুকতে দেননি, সেজন্য আমি সমস্ত পঞ্চায়েত প্রধান ও পঞ্চায়েত সদস্যদের কৃতজ্ঞতা জানাই। তেমনই প্রত্যেক কৃষককে, বিশেষ করে ক্ষুদ্র চাষীদের সশ্রদ্ধ প্রণাম জানাতে চাই। যাঁরা এই করোনার সময়ও চাষের কাজে পিছিয়ে থাকেননি, আর ভারতের খাদ্য ভান্ডারকে পরিপূর্ণ রাখতে সবরকম চেষ্টা করে গেছেন।
ভাই ও বোনেরা,
আজ যখন পঞ্চায়েতের বন্ধুদের সঙ্গে মিলিত হওয়ার সৌভাগ্য হয়েছে, যাঁদের অধিকাংশই আমার ভগিনী। এটা গুজরাটের সৌভাগ্য, সারা ভারতের মানুষ হয়তো এ ব্যাপারে ভালোভাবে জানেন না যে, গুজরাটের পঞ্চায়েতগুলিতে পুরুষদের তুলনায় মহিলাদের প্রতিনিধিত্ব অনেক বেশি। আমরা এখানে সকল গ্রামে ঐক্যবদ্ধ গ্রাম পঞ্চায়েতের একটা ভাবনাকে স্বাগত জানিয়েছি। ছোটবেলায় আচার্য্য ভিনোবাভাবের বাণী পড়ার সৌভাগ্য হয়েছে। আমাদের গ্রামে সর্বোদয় কর্মকান্ডের সঙ্গে যুক্ত ডাঃ দ্বারকাদাস যোশীর কাছেও তাঁর সম্পর্কে অনেক শুনেছি। তিনি বলতেন, লোকসভা নির্বাচনের সময় রাজনৈতিক দলগুলি যখন পরস্পরের বিরোধিতা করে, তখন কোনও সমস্যা হয় না, বিধানসভা নির্বাচনের সময় রাজনৈতিক দলগুলি যখন পরস্পরের বিরোধিতা করে, তখনও তেমন সমস্যা হয় না। কিন্তু, পঞ্চায়েত নির্বাচনের সময় পরস্পর বিরোধী দলগুলি যখন সামনাসামনি হয়, তখন তো মেয়েরা শ্বশুর বাড়ি থেকে বাপের বাড়ি চলে আসে বাপের বাড়ির দলকে সমর্থন যোগাতে ও ভোট দিতে। এরপর, এমন পরিস্থিতি তৈরি হয়, কয়েক বছর একে-অপরের সঙ্গে কথাবার্তা বন্ধ হয়ে যায়। প্রতিশোধের বীজ রোপিত হয়। কিন্তু, ভিনোবা ভাবেজী বলতেন, গ্রামের গণতন্ত্রের উচ্চতা এতটাই হওয়া উচিৎ যে, সবাই মিলে সর্বসম্মতি অনুসারে, গ্রামের প্রতিনিধি নির্বাচন করবেন। আমরা গুজরাটে সেই প্রয়োগের সূত্রপাত করেছি, আর সেই প্রয়োগই আজ সুফলদায়ক হয়েছে। গুজরাটের বহু গ্রামে এখন সর্বসম্মতিতে কাজ চলছে, যা গ্রামগুলির ঐক্যকে শক্তিশালী করে তুলছে। যাঁরা এই ঐক্যের ভাবনাকে সমর্থন করছেন, তাঁদের সকলকে আমি শুভেচ্ছা জানাই।
গুজরাটের মুখ্যমন্ত্রী হওয়ার পর আমার প্রথম কার্যকালে সম্ভবত ২০০৩-০৪ সালে মধ্য গুজরাটের একটি পঞ্চায়েত থেকে নির্বাচিত হয়ে আসা বোনেরা আমার সঙ্গে কথা বলার সময় চাওয়ায় – আমি অবাক হয়ে গিয়েছিলাম। আমি তাঁদের সময় দিই, আর সংশ্লিষ্ট বিধায়ককেও তাঁদের সঙ্গে আসতে বলি। সেদিন আমার সঙ্গে শুধু বোনেরাই দেখা করতে এলে তাঁদের কাছে জানতে পারি যে গ্রামবাসীরা গ্রামপ্রধান হিসেবে সর্বসম্মতিক্রমে একজন মহিলাকে বেছে নেওয়াতে, সেই গ্রামে কোনও দলই আর পুরুষ প্রতিনিধি দাঁড় করায় নি। এভাবে গ্রামের পুরুষদের আত্মত্যাগ দেখে আমি প্রেরণা পাই। যে মহিলা পঞ্চায়েত প্রধান হয়েছেন, তিনি পঞ্চম শ্রেণী পাশ করা হলেও বাকি পঞ্চায়েত সদস্যারা কেউই লেখাপড়া জানতেন না।
আমি যখন তাঁদেরকে জিজ্ঞেস করি যে, তাঁরা নির্বাচনে জিতে কী করতে চান? তখন সেই পঞ্চায়েত প্রধান আমাকে যে জবাব দেন, তা আমার জীবনে মুখ্যমন্ত্রী ও প্রধানমন্ত্রী হিসাবে কাজ করার অন্যতম মূলমন্ত্র হয়ে ওঠে। গুজরাটের একটি গ্রামে পঞ্চম ক্লাস অবধি পড়াশুনা করা এক মা যখন পঞ্চায়েত প্রধান হয়ে মুখ্যমন্ত্রীর কাছে যান, তখন গ্রামের জন্য অন্যকিছু না চেয়ে তিনি বলেন, আমাদের গ্রাম খুব ছোট, কিন্তু আমরা চাই না যে, ‘গ্রামের একটি মানুষও গরীব থাকুন। আমরা গ্রামে এমন ব্যবস্থা তৈরি করতে চাই, যাতে প্রত্যেকেই সন্ধ্যার সময় নিজের পরিশ্রমে কিছু না কিছু উপার্জন করতে পারেন’। যদি ভারতে প্রত্যেক গ্রাম থেকে নির্বাচিত হয়ে আসা প্রতিনিধিদের মনে এই সঙ্কল্প দৃঢ় হয় যে, আমাদের গ্রামে একজন মানুষকেও গরীব থাকতে দেব না, তা হলে দেখবেন, দারিদ্র্য আমাদের দেশ থেকে দূরীভূত হবে। এটাই শক্তি। একবার যখন আমরা গ্রামে ঐক্য গড়ে তুলি এবং একতার শক্তিকে বুঝতে পারি, তা হলে আমরাই এই অসাধ্যসাধন করতে পারবো। গ্রামে যখন বরযাত্রী আসেন, তখন তাঁরা কোথায় ওঠেন? সব গ্রামে তো আর ধর্মশালা থাকে না। তখন গ্রামের যাঁর বাড়িতে যতটা জায়গা আছে, সেই অনুযায়ী বরযাত্রীদের সসম্মানে থাকার ব্যবস্থা করে দেন। এটাই আমাদের গ্রামের শক্তি। আপনাদের মধ্যে কেউ কেউ প্রথমবার নির্বাচিত হয়ে এসেছেন, কেউ বা দ্বিতীয়বার। আপনাদের আমি দু-একটা ছোট পরামর্শ দেব। আচ্ছা, আমি যদি আপনাদের কাছে কিছু চাই, তা হলে দেনেন? এভাবে জবাব দিলে চলবে না, হাত তুলে বলুন। সবাই দেবেন। একদম পেছন থেকে জবাব চাই, সবদিক থেকে জবাব চাই। আমি অত্যন্ত আনন্দিত যে, প্রায় দেড় লক্ষ জনপ্রতিনিধি একসঙ্গে বসে গুজরাটের উজ্জ্বল ভবিষ্যৎ নিয়ে আলোচনা করতে এসেছেন, গণতন্ত্রের জন্য এর চেয়ে বড় শক্তি আর কি হতে পারে।
এবার আমরা ছোট ছোট কথাগুলি বলি। মনে করুন আমাদের গ্রামে একটা স্কুল আছে। আমরা সকলে মিলে কি সেই স্কুলটি যেদিন শুরু হয়েছিল, প্রত্যেক বছর সেই দিনে স্কুলটির জন্মদিন পালন করতে পারি? স্কুল শুধু শিক্ষকদের নয়, স্কুল আমাদের গ্রামের জীবনশক্তি। গ্রামের প্রত্যেক নাগরিককে একে সযত্নে রাখতে হবে। স্কুলের জন্মদিনে সমস্ত পড়ুয়াদের একত্রিত করুন। স্কুল চত্বর ও চারপাশের এলাকা পরিষ্কার-পরিচ্ছন্ন করুন। এই স্কুলের সমস্ত সাফল্য নিয়ে আলাপ-আলোচনা করুন। তা হলে দেখবেন, নতুন প্রজন্মের ছাত্রছাত্রীরা স্কুলকে নিজের বলে ভাববে, তা হলে এরপর আর স্কুলে পাঠাতে কষ্ট হবে না।
আমরা এ বছর স্বাধীনতার ৭৫ বছর পূর্তি উপলক্ষে সারা দেশে উৎসব পালন করছি। দেশের প্রত্যেক গ্রামে ২০২৩ সালের অগাস্ট মাস পর্যন্ত স্বাধীনতার অমৃত মহোৎসব পালন করা হবে। তার আগে প্রত্যেক গ্রামে কমপক্ষে ৭৫ বার ভালো দিন দেখে আমাদের প্রভাত-ফেরি করতে হবে। সারা গ্রামের মানুষ হাতে ত্রিবর্ণরঞ্জিত জাতীয় পতাকা নিয়ে ভারতমাতা কি জয় শ্লোগান দিয়ে গ্রাম পরিক্রমা করবেন। ছোট ছোট ছেলেমেয়েদের সবসময় সঙ্গে রাখবেন। গ্রামের মাস্টারমশাই এবং অন্যান্য জনপ্রতিনিধিরা যাঁরা জানেন, তাঁরা স্বাধীনতা আন্দোলন নিয়ে দু’কথা বলবেন। গান্ধীজী কী করেছেন, সর্দার সাহেব কী করেছেন, ভগৎ সিং, চন্দ্রশেখর আজাদ কিংবা বীর সাভারকর কী করেছেন, দেশ স্বাধীন করতে কত মহাপুরুষ আত্মোৎসর্গ করেছেন -এইসব বিষয় নিয়ে বলবেন। আমার আরেকটি ছোট অনুরোধ হ’ল – প্রত্যেক গ্রামে ২০২৩ সালের ১৫ অগাস্টের আগে গ্রামের পক্ষে উপযোগী ৭৫টি কর্মসূচি আয়োজন করুন, যাতে সমস্ত গ্রামবাসী ঐক্যবদ্ধ হয়ে অংশগ্রহণ করেন। এছাড়া, এই স্বাধীনতার অমৃত মহোৎসব উপলক্ষে গ্রামের একটি জায়গা বেছে নিয়ে অথবা আপনাদের নিজেদের মতো ভাবনাচিন্তা করে ৭৫টি গাছ লাগান। এক সঙ্গে লাগালে ঐ ৭৫টি গাছই একটি সুন্দর বাগান তৈরি করতে পারবে। সেখানে গ্রামের প্রবীণরা এসে গাছের ছায়ায় বসে সুখ-দুঃখের কথা বলতে পারবেন। গ্রামের শিশুরাও খেলাধূলা করতে পারবে।
পঞ্চায়েত সদস্যদের ভাবা দরকার যে, আমি ৫ বছরের জন্য কাজ করার সুযোগ পেয়েছি। এই ৫ বছরে সকলের সঙ্গে হাত মিলিয়ে গ্রামকে এমন বানিয়ে দেব, যাতে ৫ বছর পর যাঁরা দায়িত্ব পাবেন, তাঁরাও এই কর্মপদ্ধতি অনুসরণ করেন। আমার ছেলে-মেয়ে ও নাতি-নাতনিরাও এ নিয়ে গর্ব করবেন। নাতি বলবে, আমার ঠাকুমা যখন পঞ্চায়েত প্রধান ছিলেন, তখন এই কাজ হয়েছিল। আমার কাকা বা পিসি যখন পঞ্চায়েত সদস্য ছিলেন, তখন এইসব কাজ করেছিলেন। এভাবেই আগামী ৫ বছরে আপনারা নিজেদের পরিবারকে গৌরবান্বিত করে তুলতে পারেন। প্রত্যেক গ্রামের পঞ্চায়েত প্রধান ও সদস্যরা যদি এভাবে ভাবেন, তা হলে দেখবেন, রাজ্য তথা দেশে কত বড় পরিবর্তন আসে। আমাদের রাজ্যপাল আচার্য দেবব্রত সাহেব আমাদের জনপ্রিয় মুখ্যমন্ত্রী ও কৃষি মন্ত্রী রাজ্যে প্রাকৃতিক কৃষিকে সফল করে তুলতে অনেক পরিশ্রম করছেন। আসুন, আমরা সবাই মিলে ঠিক করি যে, প্রত্যেক গ্রামে কম করে ৭৫ জন কৃষককে প্রাকৃতিক চাষের জন্য প্রস্তুত করি। আমরা প্রতি বছর মাটিকে রাসায়নিক সার মিশিয়ে বিষাক্ত করে তুলি। যে মাটি আমাদের লালন-পালন করে, তাকে এই কষ্ট থেকে মুক্ত করার দায়িত্ব তাঁর সন্তান রূপে আমাদের সকলের। সেজনয আমরা যেন প্রত্যেক গ্রাম পঞ্চায়েতে কম করে ৭৫ জন কৃষককে প্রাকৃতিক চাষের উৎসাহ যোগাই। আমাদের রাজ্যপাল আচার্য দেবব্রত সাহেব গ্রামে গ্রামে গিয়ে মানুষকে সচেতন করে তুলছেন। এতে সাধারণ মানুষের অনেক অর্থ সাশ্রয় হয়। মাটিও বিষাক্ত হওয়া থেকে বাঁচে। আমি যখন গুজরাটের মুখ্যমন্ত্রী ছিলাম, তখন কেন্দ্রীয় সরকারের ডাকা অনেক বৈঠকে অন্যান্য রাজ্যের মুখ্যমন্ত্রীদের বলতাম যে, আমাদের গুজরাটে জলের জন্য অনেকটাই জ্বালানী খরচ হয়। প্রত্যেক ১০ বছরে ৭ বছর খরাজনিত কারণে গুজরাটে জলের অভাব থাকে। এখন মা নর্মদার কৃপায় ধীরে ধীরে পরিস্থিতি বদলাচ্ছে। কিন্তু, জল বাঁচানো আমাদের সকলের জন্য ততটাই প্রয়োজনীয়। সেজন্য আমরা একটি বড় কাজ শুরু করেছিলাম – বোরিবন্ধ অভিযান। সিমেন্ট, ফসল ও সারের খালি বস্তা মাটি দিয়ে ভরে ‘বোরিধা’ তৈরি করতাম। আর সেই বোরিধা নিজের ক্ষেতের চারপাশে বিছিয়ে দিতাম। এতে জমির জল বাইরে না বেরিয়ে মাটির নীচের জলস্তরকে উন্নত করতো। এভাবে কি আমরা এখন গ্রামের চারপাশে এমনি বয়ে যাওয়া জলকেও বোরিবন্ধ অভিযানের মাধ্যমে গ্রামের মধ্যে আটকে রেখে মাটির নীচে জলস্তর বাড়াতে পারি? এতে খুব একটা খরচ হয় না। এভাবে বৃষ্টির আটকালে দু-চার সপ্তাহ মাটির উপর থাকে, তারপর নীচে চলে যায়। এভাবে জলস্তর বাড়াতে পারলে ধীরে ধীরে গ্রামগুলিতে জলের সমস্যা হ্রাস পাবে।
আমরা একবার ১০০ দিনের মধ্যে ১ লক্ষ তুলনামূলক অনুর্বর ক্ষেতকে পুকুরে পরিণত করার অভিযান শুরু করেছিলাম। যাঁদের ক্ষেত ছোট তাঁরা ছোট পুকুর খনন করেছিলেন, আর যাঁদের ক্ষেত বড় তাঁরা খনন করেছিলেন বড় পুকুর। বর্ষার জল সেই পুকুরগুলিতে জমা হলে বর্ষার পর সেই ক্ষেতে ভালো চাষ করা যাবে। আপনারা যে গ্রাম থেকে এসেছেন, প্রত্যেকেই ফিরে গিয়ে নিজের গ্রামে ৭৫টি ক্ষেতে কি পুকুর খনন করতে পারেন।
আপনারা জানেন যে, আমরা সারা দেশে টিকাকরণ অভিযান শুরু করেছি। গ্রামে গ্রামে আপনারা এমন সচেতনতা দেখিয়েছেন যে, বিশ্বের আর কোনও দেশে এত দ্রুত এত বেশি মানুষকে টিকাকরণ করা সম্ভব হয়নি। আমাদের গুজরাটও অনেক গতিতে কাজ করেছে। এই মানব টিকাকরণ ছাড়াও, স্বাধীনতার পর প্রথমবার কেন্দ্রীয় সরকার আমাদের গৃহপালিত পশুদের ক্ষুরপর্গা পা ও মুখে সংক্রামক রোগ থেকে মুক্ত করতে টিকাকরণের জন্য স্বাধীনতার পর প্রথমবার ১৩ হাজার কোটি টাকা বরাদ্দ করেছে। আমার বিনীত নিবেদন, আপনারা সবাই নিজ নিজ গ্রামে সমস্ত গৃহপালিত পশুদের ক্ষুরপর্গা পা ও মুখে সংক্রামক রোগ থেকে মুক্ত করতে টিকাকরণের উদ্যোগ নিন। আমাদের গ্রামের পশুগুলিকে যদি এই সংক্রামক রোগগুলি থেকে বাঁচাতে পারি, তা হলে এরা বেশি দুধ দেবে আর যে পশুগুলি কৃষিতে কাজে লাগে, তারাও অনেক বেশি কর্মসক্ষম হবে। ফলে, আমাদের গ্রামে গ্রামে প্রত্যেক পরিবার কোনও বা কোনোভাবে লাভবান হবে।
আপনারা সবাই জানেন, কেন্দ্রীয় সরকার সারা দেশে এলইডি বাল্ব বিতরণ করছে। আমি যখন প্রধানমন্ত্রীর দায়িত্ব নিই, তখন দেশের বাজারে এলইডি বাল্বের দাম ছিল ৪০০-৫০০ টাকা। আমরা পরিশ্রম করে এমন ব্যবস্থা নিয়েছি, উৎপাদন বাড়িয়েছি, যাতে এই বাল্বগুলি ৪০-৫০ টাকা দামে পাওয়া যায়। আপনাদের বাড়িতে যদি কম বিদ্যুৎ খরচ হয়, তা হলে মাসে অন্তত ২০০ টাকা আর যদি বেশি খরচ হয়, তা হলে ২ হাজার টাকা পর্যন্ত সাশ্রয় হবে। এই উদ্যোগ আপনারা সহজেই নিতে পারেন। বাজারে এলইডি বাল্ব সুলভে পাওয়া যাচ্ছে। আমার প্রত্যেক গ্রামের গরীবরা যদি মাসে এভাবে টাকা বাঁচাতে পারেন, তা হলে এই টাকা দিয়ে বাড়ির শিশুদের দুধ খাওয়াতে পারবেন। যে পঞ্চায়েতে রাস্তার আলো আছে, সেখানে যেন এলইডি বাল্ব ছাড়া অন্য কোনও বাল্ব না দেখা যায় – তা হলে দেখবেন, পঞ্চায়েতগুলি বিদ্যুতের বিল থেকে অনেক অর্থ সাশ্রয় করতে পারবেন। গ্রামের মানুষদের এভাবে সচেতন করতে আপনারা পেশনভোগী সরকারি কর্মচারী, শিক্ষক, গ্রাম সেবক, পুলিশ ও প্রাক্তন সৈনিকদের সঙ্গে নিয়ে গ্রামসভায় মানুষকে সচেতন করতে পারেন।
আমি যেভাবে বিদ্যালয়ের জন্মদিন পালন করার কথা বলেছি, তেমনই আপনারা গ্রামের জন্মদিনও পালন করতে পারেন। আমাদের গুজরাটে আগে যেখানে সবাই একত্রিত বাড়ি বানিয়ে থাকতেন, সেগুলিকে কেউ গ্রাম বলতেন না। আপনাদের অনেকেরই হয়তো মনে আছে যে, আপনাদের পূর্বজরা একটি পাকা তোড়ন বা সিংহ দরজা বানিয়ে গ্রামের ১০০টি বা ৫০টি বাড়িকে নিজেরাই গ্রামের নাম দিতেন। এরকম নামকরণের ঐতিহ্য আজও গুজরাটের গ্রামে রয়েছে। আপনারা ঐ তোড়নগুলিকে গ্রামের জন্মদিন উপলক্ষে সাজিয়ে তুলতে পারেন। গ্রামের বাইরে বসবাসকারী গ্রামবাসীদের নিমন্ত্রণ করতে পারেন। যাঁরা অনেক লেখাপড়া করে বড় পদে রয়েছেন, তাঁদেরকেও বলবেন, ভাই এটা আপনার গ্রাম। গ্রামের জন্মদিন উদযাপন করতে আসুন। দেখবেন, তাঁরা যখন আসবেন, তখন গ্রামের কল্যাণে কিছু অর্থ দিয়ে যাবেন। সেই টাকা পরে গ্রামের উন্নয়নে কাজে লাগাতে পারবেন। আমরা যদি গ্রামের জন্মদিন উপলক্ষে ছোট করে হলেও উৎসবের আয়োজন করতে পারি, গ্রামের অঙ্গনওয়াড়ি কর্মী, স্কুলের কর্মচারী ও পঞ্চায়েত সদস্যদের আপনারা এই কাজের দায়িত্ব দিতে পারেন। এছাড়া, পঞ্চায়েত সদস্যরা সপ্তাহে একদিন ১৫ মিনিটের জন্য গ্রামের বিদ্যালয় ও অঙ্গনওয়াড়ি কেন্দ্রগুলি ঘুরে আস্তে পারেন। মাস্টার মশাইরা এসেছেন কিনা, পড়ুয়ারা নিয়মিত স্কুলে আসছে কিনা, স্কুলে ঠিকঠাক পড়াশুনা হয় কিনা, শ্রেণীকক্ষ ও স্কুল চত্বর কতটা পরিষ্কার-পরিচ্ছন্ন, পানীয় জলের ব্যবস্থা রয়েছে কিনা, শৌচালয় ঠিকঠাক রয়েছে কিনা! আপনারা যদি নিয়মিত পরিদর্শন করেন, তা হলে দেখবেন, গ্রামের বিদ্যালয় ও অঙ্গনওয়াড়ি কেন্দ্রগুলি কতটা উজ্জীবিত হয়ে ওঠে। গ্রামের মানুষও ভাববেন, আমাদের নির্বাচিত প্রতিনিধিরা কতটা সজাগ। এভাবে ছোট ছোট পদক্ষেপের মাধ্যমে গ্রামের মানুষের মনে আপনাদের জনপ্রিয়তা বাড়বে। গ্রামও শক্তিশালী হয়ে উঠবে।
আপনারা জানেন যে, এখন আমাদের গ্রামগুলিতে অপ্টিকাল ফাইবার পৌঁছে গেছে। এর মানে শহরের মানুষ যেসব সুযোগ-সুবিধা পাচ্ছেন – সেগুলি এখন আপনারা গ্রামের মানুষরাও পাবেন। অপ্টিকাল ফাইবারের এত শক্তি যে, গ্রামের অধিকাংশ মানুষকে কিভাবে এর সুফলভোগী করা যায়, তা নিয়ে আপনাদের ভাবতে হবে। গ্রামের মানুষ যেন টেলিমেডিসিন, টেলিএডুকেশন ইত্যাদির সুফল পান, ইন্টারনেট ব্যবহারের মাধ্যমে গ্রামের ছেলেমেয়েরা যেন উন্নত শিক্ষার সুযোগ পায় – তা সুনিশ্চিত করতে আপনাদের উদ্যোগ নিতে হবে।
আপনারা জানেন, এখন আমরা ৩টি বা ৪টি গ্রামের মধ্যে কমন সার্ভিস সেন্টার স্থাপন করেছি। গ্রামের মানুষ এখন জেনে গেছেন যে, এই সেবা কেন্দ্রগুলির মাধ্যমে সহজেই সরকারের কাছে পৌঁছে যাওয়া যায়। আমরা যেখানেই থাকি না কেন, কমন সার্ভিস সেন্টারে গিয়ে রেলের টিকিট বুকিং করতে পারি। এতে শহরে যাওয়ার সময় ও অর্থ সাশ্রয় হচ্ছে। আপনারা প্রতিজ্ঞা করুন যে, আপনাদের কার্যকালে ৫ বছরে গ্রামের প্রত্যেক শিশু যেন পড়াশুনা করে শিক্ষিত হয়ে ওঠে। কেউ যেন স্কুলছুট না হয়। প্রত্যেক শিশু যেন অঙ্গনওয়াড়ির সুফল পায়।
পঞ্চায়েত প্রধান ও সদস্যদের কাজ শুধু বৈঠকে বসা নয়। একবার অনেক বছর আগে আমি হরিয়ানায় দলের কাজে গিয়েছিলাম। সেখানে এরকম পঞ্চায়েতের বৈঠকে এক ভদ্রলোক বলেন, আমি হলাম এসপি। আমি ভাবি, তিনি তো লেখাপড়া জানেন না, অথচ এসপি হয়ে গেছেন। কিছুক্ষণ বাদে বুঝলাম, এসপি বলতে তিনি বুঝিয়েছেন, ‘সরপঞ্চ পতি’ বা গ্রাম প্রধানের স্বামী। এর মানে তাঁর স্ত্রী নির্বাচিত হয়েছেন আর তিনি খবরদারি করছেন। আমাদের গুজরাটে যেন এরকম না হয়। যে বোনেরা নির্বাচিত হয়ে এসেছেন, তাঁরা যেন নিজেরাই কাজ করেন।
আপনারা হয়তো লক্ষ্য করেছেন যে, এবারের অলিম্পিকে আমাদের মেয়েরা ভারতের নাম কতটা উজ্জ্বল করেছেন। দশম ও দ্বাদশ শ্রেণীর পরীক্ষার ফলেও মেয়েরা ছেলেদেরকে ছাপিয়ে গেছে। আজ আমাদের গ্রামের পঞ্চায়েত প্রধান ও পঞ্চায়েত সদস্যরাও ৫০ শতাংশেরও বেশি গ্রামগুলিতে কাজ করছেন সাফল্যের সঙ্গে। তাঁদের কাছে আমার অনুরোধ, সরকারের সমস্ত প্রকল্প, বিশেষ করে মেয়েদের জন্য যত প্রকল্প আছে, তা যেন তৃণমূল স্তরে পৌঁছে দিতে পারেন, সেই চেষ্টা করবেন। সমাজে গ্রামের জন্য যে মমতা জেগে ওঠে, এটা আমার গ্রাম। এই মনোভাবকে গ্রামের উন্নয়নের মাধ্যমে নতুন উচ্চতায় পৌঁছে দিতে হবে। তা হলেই দেখবেন, দেশের গ্রামগুলি নতুন শক্তি নিয়ে নিজস্ব পরিচয় গড়ে তুলবে। আমার মনে পড়ে, লালবাহাদুর শাস্ত্রীজী একটি কর্মসূচিতে এ ধরনের কিছু পদক্ষেপ নিয়েছিলেন। তিনি আমাদের আনন্দের কাছে অজরাপুরা গ্রামে এসে এক রাত থেকেছিলেন। আর সেই গ্রামের মানুষের সমস্ত দাবি পূরণ করেছিলেন। এখানে অজরাপুরার কেউ থাকলে তাঁর হয়তো ঘটনাটা জানা থাকবে। প্রত্যেক গ্রামের নিজস্ব শক্তি থাকে। আমরা যতটা সেই শক্তিকে গুরুত্ব দেব, আমাদের গ্রামগুলি ততটাই সমৃদ্ধ হবে। গ্রামের মানুষদের আর শহরের উপর নির্ভরশীল হতে হবে না। গ্রামে বসে কম্পিউটারের মাধ্যমে সব কাজ করতে পারেন – এমন একটি নতুন যুগ শুরু হয়েছে। আমার মা ও বোনেরা, আমাদের নির্বাচিত প্রতিনিধি ভাইয়েরা, আমাদের সমস্ত পঞ্চায়েত প্রতিনিধিরা এই নতুন যুগের সুফল নিজেদের গ্রামের বাড়ি বাড়ি পৌঁছে দিন। আমার দৃঢ় বিশ্বাস, গুজরাটের গ্রামগুলিতে গণতন্ত্রের শক্তি অতি দ্রুত পূর্ণ ক্ষমতায় পৌঁছবে। আমি অত্যন্ত সৌভাগ্যবান যে, গতকালই ৪টি রাজ্যে নতুন সরকার নির্বাচিত হয়ে তাদের কাজ শুরু করেছে। গণতন্ত্রের শক্তি দেখুন, যে রাজ্যগুলিতে কখনও স্থায়ী সরকার নির্বাচিত হয়নি, সেই রাজ্যগুলিতেও গণতন্ত্রের প্রতি সচেতনতা অনেক বেড়েছে। মানুষ বুঝেছেন যে, গণতান্ত্রিক প্রক্রিয়াতে নির্বাচিত জনপ্রতিনিধিরাই উন্নয়নের কাজ করবে। সেজন্য আমি চাই, দেশের সর্বত্র উন্নয়ন প্রক্রিয়া জারি থাকুক। সবদিকে উন্নয়ন হোক, দরিদ্র থেকে দরিদ্রতর মানুষ উন্নয়নের সুফল ভোগ করুন। এক্ষেত্রে গুজরাটের একটি অতুলনীয় শক্তি রয়েছে।
আসুন, আমরা নিজেদের পঞ্চায়েতি রাজ প্রক্রিয়ায় এই অতুলনীয় শক্তিকে কাজে লাগাই। আগামী এপ্রিল মাসের তৃতীয় সপ্তাহে পঞ্চায়েত রাজ দিবসে একটি বড় কর্মসূচি হবে। কিন্তু, এ বছর এক মাস আগেই হোলির আগে এই পঞ্চায়েত উৎসব পালন করে গুজরাট সবাইকে পথ দেখিয়েছে। আমি গুজরাট সরকারকে শুভেচ্ছা জানাই। মুখ্যমন্ত্রীজীকে শুভেচ্ছা জানাই। আর এত বিপুল সংখ্যায় এখানে উপস্থিত হয়ে পঞ্চায়েতি রাজ এবং গণতন্ত্রের প্রতি বিশ্বাস ব্যক্ত করার জন্য আপনাদের সবাইকে অনেক অনেক ধন্যবাদ ও শুভেচ্ছা জানাই।
অনেক অনেক ধন্যবাদ।
ভারতমাতা কি জয়।
ভারতমাতা কি জয়।
ভারতমাতা কি জয়।
ধন্যবাদ।
প্রধানমন্ত্রীর মূল ভাষণটি গুজরাটি ভাষায় ছিল।
PG/SB/SB
(Visitor Counter : 146